Lektió: János Evangéliuma 1, 1- 5; 9 -14 Textus: Titusz 2, 11. Karácsony a magasságból és mélységben: „megjelent az Isten üdvözítő kegyelme minden embernek.”

A Karácsonyi ünnepkör zárásához érkeztünk. Ilyenkor összefoglaljuk a hallottakat . A Karácsonyi történetekben Isten Igéjének, hatalmának és Szeretetének gazdagságát szemlélhettük. Isten Fia hatalmas és számunkra felfoghatatlan, mégis  tudott kicsivé lenni egy kis gyermekben testté lenni. Máté és Lukács Evangéliuma azonban ezt az örömhírt még egy adott időbe a földi Jézus idejére és népére koncentrálva mondta el.

Kedves Ünnepi Gyülekezet!

Karácsony Szentestén, az Igehallgató Ünnepi Gyülekezet, Jézus születésének hírét engedelmes szívvel meghalló pásztorok hódolatáról is hallott. Isten a lenézettek,  az ószövetségi alapú farizeus törvénygyakorlat, vallás szempontjából tisztátalanok, vagyis a legjelentéktelenebbek, a legkisebbek felé fordult és velük láttatta meg a mennyei seregeket. Sőt feladatot is bízott rájuk. A következő napon aztán a távoli világ küldötteiről a kívülállókról is hallottunk, ne szépítsük csillagjósokról, akiknek Isten a saját nyelvükön, a „csillagok nyelvén” mutatta meg az égi útbaigazító jelet, a Betlehemi csillagot.

János Evangéliumának bevezető sorai képeiben azonban már nem látjuk a Betlehemi jászolt, a csillagjósokat, de még az angyalokat sem. Lélekben már túl vagyunk a csillagokon, túl az anyagi világon, kívül az időn és téren mintegy bepillantva az örökkévalóságba és Jézus krisztus életútját felülről a teremtettségen kívülről látjuk. Az Isten Fia, a földön emberi testben, Jézus Krisztusként a Betlehemi jászolban született meg és jászolba fektették. János Evangéliuma bevezetőjében a Mennyei magasság nézőpontjából, mintegy felülről így látszik: Az örökkévaló Ige, Isten Fia, Aki a teremtettség, és az idő előtt is létezett, aki ott van a Teremtésnél is, testté lett. Valóságos emberi testben született meg és földi nézőpontban kisgyermeki mivoltában, teljesen ráhagyatkozott Mária és József segítő gondoskodására.

János Evangéliuma bevezetőjében az örökkévalóságból bemutatott Jézus útja két dolgot tehet világossá most a mi számunkra. Az egyik az, hogy a Megváltó a Messiás, Jézus Krisztus valóságos érző emberként való megszületése, halála és feltámadása, amely utóbbi világossá tette, időtől és tértől való szabadságát, bizonyossá tette számunkra azt is, hogy Jézus nem csupán a saját korában élt embereket szabadította és gyógyította meg. Hanem csodái, gyógyításai a Szentlélek általi élő és ható Igéje a mai időben élő küszködő, szenvedő, vagy éppen örvendező emberekre is hatással van. Jézus ma is vígasztal, bátorít, megszünteti a félelmet és megmagyarázhatatlan gyógyulásokat is adott és adhat. Emberek életét gyökeresen változtatja meg. Összeomlott életű embereket tesz örvendező keresztyénekké.

A másik, amit Pál Apostol tanítványa Titusz talán még inkább kihangsúlyoz: hogy **„megjelent az Isten üdvözítő kegyelme minden embernek.”** A hivő ember már Jézus korában is felismerhette, hogy Jézusban a hús-vér valóságos testben az Örökkévaló Isten Örökkévaló Fia van jelen. Jézusban népe között lakozott az eredeti képpel élve, sátorozott az Isten. János evangéliuma bevezetőjét alapul véve, Isten kegyelme megjelenésének tehát nincsenek térbeli és nemzettségbeli határai sem. Minden népre egyformán vonatkozik. János prológusa (bevezető fejezet) és a Tituszhoz írt levél is világossá teszi, hogy határtalan az Isten kegyelme, de csak azok számára lesz láthatóvá, akik hisznek a meghalt és feltámadott Jézus krisztusban, tehát nem minden egyes embernek lett és lesz megtapasztalhatóvá.

Nem elegendő fizikailag megszületni úgymond beleszületni egy vallásba, hanem egy határozott döntéssel be kell fogadni, vagyis hinni kell, személyesen nekünk a felülről a Szentlélek által testé lett Jézus Krisztusban.

Kedves olvasók, Jézus felülről a mennyből szállt alá, ahogy János Evangéliumában olvassuk, (Jn.6, 33 kk.) ezért nekünk is felülről a Szentlélek által lehet újjászületnünk. Nikodémusz a János evangéliumában szereplő vezető tisztségviselő Jézus meglátogatásakor még nem értette, Jézus azonban megvilágította, hogy a lelki születés kizárólag az Isten Szentlelke által történik. (Jn.3,1-21)

Kedves Testvéreink, Isten gyermekévé kell lennünk és ekkor és csak is ekkor értjük meg, hogy az ünnepeink Karácsony, Nagypéntek, Húsvét, Mennybemenetel és Pünkösd összetartoznak és ekkor tapasztalod meg Karácsony jelentőségét a te saját életedben és ahogy az ünnepek összetartoznak mi Keresztyének Isten gyermekei, családot alkotunk, akik segítik egymást. Így alkotjuk együtt a Keresztyének közösségét, akiket nem választ el országhatár nyelv. Isten pedig megtart és megőriz bennünket. Jó példa összetartozásunkra, a legutóbbi egyházi felhívás is, vagy akár Szeretetszolgálatunk felhívása. Ahogy egy egészséges testvér sem lehet testvérétől elzárkózott, úgy az Isten Fiában hívők családjának tagjai a valódi keresztyének sem lehetnek elzárkózva egymástól. Sajnos azonban sokan vannak, akik nem igazán kívánnak közösséghez tartozni. Így a Karácsony ünnepének lelkülete valójában sajnos elkerüli őket. Közösség nélkül elzárkózva a testvértől közömbösen nem lehet karácsonya senkinek, még akkor sem, ha szép család veszi körül az embert.

Karácsony zárógondolatát tehát igénk alapján úgy fogalmazhatjuk meg, Isten Kegyelme, minden Jézus krisztust hittel befogadott emberre vonatkozik, aki természetes módon keresi a közösséget azokkal, akik a keresztyének családjába tartoznak és szeretné, ha ez a család lélekben növekedne. Az ilyen emberek valóban befogadták Jézust és gondolataik, szavaik, cselekedeteik összhangja Jézus Krisztusról tesznek bizonyságot. Ők felülről születtek és az ő szívükben a karácsony sohasem ér véget. Kedves olvasónk, ha elfogadtad Jézus Kegyelmét és te is a mi közösségünkhöz, vagy egy másik Keresztyén közösséghez tartozol annak nehézségeit és örömeit imádságos szívvel hordozod légy hálás Istennek, mert megtapasztaltad, hogy Isten fogadott gyermekei közé tartozol és így sohasem leszel egyedül és szívedben mindíg Karácsony lesz. Ámen.

**Karácsony Szentesti Istentisztelet. Lektió: Lukács Evangéliuma 2, 1 – 20 textus. 7 - 9. vers.**

**Nincs hely.**

kedves Karácsonyt ünneplő gyülekezet!

Minden évben megünnepeljük a Karácsonyt, fát díszítünk, ajándékokat veszünk, sütünk és főzünk, és egy kicsit megpróbálunk jobbak, kedvesebbek, empatikusabbak lenni, mint egyébként. Sokan azt mondják, hogy a Karácsony a „Szeretet ünnepe”. Megfigyeltem, hogy akik teljes mértékig elégedettek a karácsonynak ezzel a meghatározásával. Azok a Bibliai Karácsonyi történetben csak egyfajta „díszletet” látnak a saját egyéni családi karácsonyukhoz. De az ünnep lényege, nem hangulat, a Betlehem nem kellék a pásztorok és az angyalok nem mesebeli csodás alakok, akikkel gyermekeinknek karácsonyi hangulatot „teremtünk” és nem is puszta népi vallásos hagyomány, hanem megtörtént valóságos események egyszerű reális Bibliai ábrázolása. Lélekben most mi is menjünk el, és kedves olvasók, ha térbeli távolság választ is el minket egymástól hirdessük meg lélekben

a „Találkozó” – t "a jászol mellett”

"Messze vagyunk, s talán magunk vagyunk, de most találkozót adunk, és a jászolnál mind mind ott leszünk. A Királynak tisztességet teszünk, a Királynak, aki lejött közénk, s nem volt, hová fejét lehajtsa. Mi, boldog népe, odatérdepelünk elébe, s meghallgatjuk, mi a parancsa: Örömhírt vinni szerteszét! Világosságot, mert nagy a sötét! Elhirdetni, hogy Ő itt van jelen! Futni a fénnyel át az éjjelen. Őrizni reggelig! Szívünk a szent örömmel megtelik. Hiszen ha ez a Gyermek a miénk lett, feledtet minden fájó veszteséget, minden keserű könnyet letörül. Karácsonyi béke ölel körül.Győzve a távolságon, téren, boldog betlehemi találkozóra várlak, testvérem."

Lélekben most legyünk ott a Betlehemi éjszakában amikor a Pásztorok számára, ahogy olvassuk a Lukács Evangéliuma születéstörténetben, a mennyei világ egy pillanatra néhány egyszerű ember számára látható és érzékelhető lett. Isten a mi felfogóképességünk számára érzékelhetővé tette a felfoghatatlant, mert azt akarja, hogy az emberhez eljusson Isten üzenete. De kik is azok a pásztorok? A Jézus korabeli társadalomban a pásztorok a közösség legalján foglaltak helyet. Sőt a rabbinikus irodalomban a pásztorok öt tisztátalan, vagyis vallási szempontból nem követhető foglalkozások listái közül háromban is szerepelnek. A társadalom és az akkori vallás is elítélően álltak a pásztorokhoz. Mégis, ha egy képben szeretnénk láttatni, nekik nyílt szét a függöny és beleláttak, ha csak egy rövid időre is a mennyei világba, látták a „mennyei seregek sokaságát”. Megkapták az üzenetet az angyaltól Isten küldöttétől, amellyel erősítették a Szent családot és a mai Bibliaolvasó keresztyéneket. Az emberek nagy többsége és az akkori vallási vezetők számára legkevésbé fontos, sőt bűnösnek kikiáltott embereket Isten értékelte. Sőt üzenetet feladatot bízott rájuk. Nekik kellett hírül adni: Jézus Krisztus a világ megváltója megszületett.

Kedves Testvéreim mindannyian fontosak vagyunk az Isten számára, még ha vannak közöttünk esetleg olyanok, akik jelentéktelennek is érzik magukat, akkor is vedd észre Isten Téged is szeret. Még ha önmagadat nem gondolod értékesnek, akkor is. De lehet, hogy Te egy másik kedves olvasó más környezet vesz körül és megbecsülnek, soha ne felejtsd el, hogy Isten megbecsülése sokkal fontosabb az emberek megbecsülésénél. Isten pedig mindkét csoportra üzenetet akar rábízni. De ma mi is az üzenet?

A palesztinai viszonyokra gondolva egy kutató rámutatott arra, és ez egy elgondolkodtató megközelítés, hogy József rokonai ott éltek Betlehemben. Egy házban fogadták. a korabeli viszonyok között a ház azon részében , ahol a család és jászlak együtt voltak, ott kaptak helyet az állatok között, de a lényeg, hogy a fontosabb rokonok ismerősök a tiszta vendégszobát elfoglalták, ott József és Mária számára már nem volt hely. Biztosítottak számukra szállást. Egy bizonyos fokig megbecsülték őket a Betlehemiek esetleg ismerősök vagy rokonok. De még a legapróbb kényelmetlenséget sem vállalták értük.

Velünk kedves olvasó, mi a helyzet? Jézus miatt képesek lennénk átrendezni az életünket? Ma a legtöbb ember a gyakorlatban a hétköznapokban semmin sem akar változtatni Jézus kedvéért. Jó minden úgy ahogy van. De ha Istennek, Jézusnak nem adjuk meg a gyakorlatban magunk vágyainál és akaratánál nagyobb valódi dicsőséget és hálaadást, akkor, hogy várhatnánk el tőle, hogy meghallgasson, erőt adjon, és csodálatos módon közbeavatkozzon és új életre indítson. Mert Jézus képes erre ma is.

Képes arra, hogy betöltsön bennünket, ahogy Túrmezei Erzsébet második verse mondja: "Tölts meg, Uram! Tölts meg, Uram, hogy adhassak, hiszen nekem semmim sincsen. A Te ajándékod minden. Tölts meg engem, hogy adhassak! Hisz, ha nem adhatok, az élet csak elszegényedés lehet. Neked van melegítő meleged, továbbadásra tiszta fényed. Hogy adni tudjak, töltsd meg engem! Tudom, nem a magamét adom, a tiedet tisztán, szabadon. Tölts meg, Uram, hogy az életem élet legyen!"

Mi tehát Karácsony Szentestén most a mi egyetlen üzenetünk? Ma a Szentestén legyen kiemelt helye az otthonodban, a szívedben Jézusnak, hogy mindig elfoglalhassa azt a helyet a szívedben és családodban. Ámen.

Advent negyedik vasárnapja.

Lektió: Mózes első könyve 3, 15; Mózes negyedik könyve 24, 16- 17. 110. Zsoltár 1- 2; Ézsaiás könyve 9, 5 – 6; Mikeás 5, 1.  Textus: Ézsaiás 11, 1- 2 és János Evangéliuma 3, 30.

Kedves Advent negyedik Vasárnapját ünneplő gyülekezet!

Meggyújtottuk a negyedik adventi gyertyát, mindannyian telve vagyunk várakozással, vágyakozással, valami mást várunk, mint a hétköznapjainkban. A gyermekek várják a szépen „felöltöztetett” karácsonyfát, az ajándékokat, mindig újat és mindig valami mást. Az édesanyákat, édesapákat is jóleső izgalom járja át alig várják, hogy megpillantsák az ajándékokat felfedező gyermekeik örömtől sugárzó arcocskáit.

Ilyenkor az ajándékozni vágyó felnőttekben, de a gyermekekben is ott az aggódó lopakodó kérdés: Vajon ajándékommal tényleg örömet okozok a másiknak?

Várjuk a karácsonyt, a beteljesedést, amikor egy kicsit az ünnepben is megmutatkozik, mit jelentek valóban a másik számára. S ehhez nem kellenek méregdrága ajándékok, elég egy valóban őszinte mosoly, egy ölelés és nem csak karácsonykor. Mégis ilyenkor egy kicsit más hangsúly kerül minden szóra gesztusra és tekintetre. De nekünk most még erre várnunk kell.

Istennek fontos az Ő választott népe, fontos a benne hívők közössége. Fontosak vagyunk számára mi együtt és egyenként mi mindannyian. A Megváltó Úr Jézus Krisztus megszületését Isten eleve elrendelte. A választott nép életét történelmében meghatározta a Messiásra való várakozás, amely az évszázadok alatt aztán egyre erőteljesebben és egyre világosabban szólalt meg.

Ézsaiás próféta könyvének 11. fejezetében azt olvashatjuk, hogy a Messiás, Isai, Dávid apja törzséből, nemzettségéből származik. A Prófécia a Messiást úgy mutatja be, hogy személyében állandóan jelen van Isten bölcsessége, belátni tudása Isten teljes és számunkra felfoghatatlan ismerete. Az Igében felsorolt tulajdonságok teljessége, soha egyetlen földi király személyét sem jellemezte.  Mi  keresztyének, és keresztények azonban hisszük és tudjuk, hogy Ézsaiás szavai a mi Urunk Jézus Krisztusra vonatkoznak. A Próféta Igénkben a Messiás életét és származását magyar szavainkkal lefordítva a gyökér, törzs, sarjadék és ág szavakkal mutatja meg. Ezek a fák életére vonatkozó szavak Isten Szentlelke által ihletett Igék üzenettel bírnak most a mi számunkra is: A gyökérből, amely még rejtve van a föld alatt, önmagában még nem látszik, hogy milyen életképes növénnyé lesz. A Dávidi nemzettségtáblán József, Jézus nevelőapjának származása önmagában még csak sejtette a jövőt. A próféta szavaiban a sarjadékban és a kicsi ágacskában Jézus születésének közvetlen emberileg felfoghatatlan előzményét láthatjuk. Jézus születését jelző égi jelenségben a bölcsek ajándékaiban pedig már egyre határozottabban mutatkozik meg Isten eleve elrendelő kegyelme.

A kicsi ágacska, Názáret a jelentéktelennek látszó település, aztán a fa törzséből egyre inkább vastagodó ágak: Jézus tanításai, csodái, halála és Feltámadása egyre félreérthetetlenebbül mutatják, hogy a Betlehemi jászolban a kiszolgáltatottságban fekvő kisgyermekben az Isten Fiát kell látnunk. Aki a kistokaji, magyar és európai és minden ember életének is egyedüli Ura Megváltója. Advent utolsó vasárnapján ezért még inkább tudatosítanunk kell magunkban, hogy Jézus jelentőségének növekednie kell bennünk.

Sok ember mégis „Kis Jézuskát” mond, amely valóban emberileg kedves bájos megszólítás lenne, de mégis ez a kifejezés és a mai hétköznapi élet gyakorlata mintha azt erősítenék meg, hogy a kedves „Jézuska” sok ember számára csupán a szép hagyományainkban él, akinek szinte alig lenne kihatása hétköznapjainkra.

Jó ez így? Jó, ha az ünnep igazi lényege lassan kiszorul a gondolkodásunkból? Ha az Isten felé való hálaadás helyett, adventben sokan csupán minél fényesebb élménytelibb családi ünnepre készülnek?

A kérdés számunkra az, hogyan növekedhet, állhat helyre Jézus jelentősége a mi Adventünkben, Karácsonyunkban egész életünkben? Keresztelő János a választott újszövetségi igében, a tanítványaihoz beszél, tudja, hogy Isten Lelke nyugszik Jézuson, tudja, hogy Ézsaiás Próféta szavai valósággá lettek, tudja, hogy Jézus jelentőségének növekednie kell. Mindezekkel együtt azt is felismerte, hogy Jézushoz viszonyítva neki egyre jelentéktelenebbnek kell lennie. Az itt szereplő eredeti szavak jelentését, a napfelkelte egyre nagyobb világosságával és a fokozatosan fogyó hold képével tudnánk szemléltetni. Fokozatosan egyre nagyobb teret kell átengedni Jézusnak és egyre kisebb teret adni a réginek. Keresztelő János felismerte, hogy az Ószövetségi hagyományok helyét át kell vegye, Isten Jézusban megkapott Új Szövetsége és mi már tudjuk hogy így Isten embert szerető akarata így még inkább és minden ember számára megnyilvánulhatott.

Kedves honlapunkat olvasó testvéreink! Hogyan lehet igazi Adventünk, hogyan lehet azután igazi Karácsonyunk? A hivatkozásul teljesség nélkül megemlített Jézusra vonatkozó  ószövetségi Igék és a rövid újszövetségi Ige alapján csak azt mondhatjuk: Kisebbé kell lennünk, el kell veszítenünk elsődlegességünket. Lelkünk szobáit, vágyainkat, akaratunkat, elképzeléseinket az Úr Jézus Krisztusnak kell átadnunk, hogy Ő valóban áldottá tudja tenni Kistokaj településünket, gyülekezetünket, családunkat és önmagunkat is,  hogy az Adventünk valóban Jézus Krisztus eljövetele a régtől várt beteljesedés legyen Istentől kapott soha el nem múló örömben a mi számunkra is. Ámen.

Advent harmadik Vasárnapja.

Lukács Evangéliuma 21. 7 - 18 és Jelenések könyve 3, 8.

kedves Testvéreink, Advent harmadik Vasárnapját ünneplő Gyülekezet!

Egyre közelebb a Karácsony. Már a harmadik adventi gyertyát is meggyújtottuk. A bevásárlóközpontok még a koronavírus járvány ellenére is telve vannak a sokszor tülekedő, ingerült és türelmetlen vásárlókkal. Karácsony előtt szinte védtelenek vagyunk a bevásárlóközpontok nyitott ajtói felől megtapasztalt vonzásra. Sokan nem tudnak ellenállni az árucikkek jobb és korszerűbb újdonságainak a jobbnál jobb ruhák, ékszerek, telefonok, tévék és más „nélkülözhetetlen" élettelen tárgyak megszerzésének. A legtöbb ember gondolataiban nyitva az ajtó, szemük előtt sokszor ott lebeg a vágyott, számukra „nélkülözhetetlen" árucikk képe.

Ilyen egyszerű lenne? Bemegyünk a bevásárlóközpont nyitott ajtaján aztán a polcról leemeljük az árut kifizetjük és boldogok leszünk? Végre megajándékoztuk a gyermekünket unokánkat vagy saját magunkat.

A felolvasott rövid Bibliai részben a jelenések könyvében a Biblia nyitott ajtót mutat meg nekünk is. Ezen az ajtón belépve azonban nem rövidlejáratú árucikket, nem kész boldogságreceptet kapunk, hanem egész életünkre szóló, alapjaiban új látásmódot.

Kedves Testvérek, lépjünk be most együtt ezen az ajtón! A Jelenések Könyvében a filadelfiaiakhoz írott levél felolvasott részének egyik meghatározó mondata így szól: „nyitott ajtót adtam eléd." De kikre is vonatkozott eredetileg az Ige? Kik is a filadelfiaiak. A szó maga testvérszeretet jelent. Filadelfia városa az ott leírt események korához képest még nagyon fiatal, mintegy kétszáz éves. Rövid idő alatt mégis számtalan "úgynevezett isten" tisztelete honosodott meg. A város nyitott ajtóként szolgált, nemcsak vallási szempontból, hanem a többi római tartomány felé filadelfián keresztül terjedt a görög  vallás, nyelv és műveltség. A város  olyan remekül végezte el „küldetését", hogy kétszáz év alatt szinte valamennyi városlakó már inkább görögül beszélt. Elfelejtették identitásukat eredeti nyelvüket

A filadelfiai gyülekezet azonban a többi város lakótól eltérően nem bálványisteneket, hanem az Úr Jézus Krisztust imádja és magasztalja. A gyülekezet tagjait valódi őszinte szeretet jellemzi. Az Igét Így kell tehát értenünk: „Tudok cselekedeteidről" Tudok a munkálkodásodról szolgálataidról. De miért is tudnak szolgálni, jót tenni, egymást segíteni. Mert meglátták, a nyitott ajtót a lehetőséget a szolgálatra. Észrevették, hogy bár önmagukban kicsik és erőtlenek és egy velük szemben ellenséges közeg veszi őket körül, mégis nyitott az ajtó, hogy szolgálják Istent és közösségüket. A Jelenések könyvében, hét gyülekezethez szóló levelet olvashatunk, e hét levél között csak kettő van, köztük a filadelfiaiakhoz szóló, amelyben nincs panasz a gyülekezetre. Pedig kevés az erejük mégsem hátrálnak ki a próbatételekből, hanem a terhek alatt is állhatatosak maradnak.

Ma, amikor annyi gond és feladat vesz körül bennünket, tanuljuk meg a filadelfiaiaktól, hogy ők ott is nyitott ajtót látnak, a cselekvésre, ahol mások csak gyengeségeiket tudják felsorolni. Így Advent idején figyeltem fel egy reklámra: Most ölelj meg valakit, aki ott van melletted. Igaz, hogy ez is reklám és egy terméket akar eladni, de mégis felhívja a figyelmünket, hogy sokszor milyen jó, jót tenni szavak nélkül, akár egy egyszerű gesztussal is. Nyitott ajtót és lehetőséget látni ott is, ahol első pillanatra csak a problémákat fedezhetjük fel. Advent idején gondoljunk azokra, akiknek szükségük van, a mindennapi életükben segítségre, a lelküknek ölelésre buzdításra, hogy kitartsanak a mindennapi nehézségeik között a közömbös emberek között is.

Az Úr Jézus Igéje buzdította a filadelfiaiakat, ahogy most minket is: Ismerlek, tudok rólad, nem vagy egyedül lásd meg, hogy bár erőtlen vagy Jézus Veled van, éppen ezért van erőd, hogy segíts valakinek, családtagodnak, egy másik reformátusnak, más felekezetűnek, embertársadnak, hogy rádöbbenjen arra, hogy soha sincs egyedül. Ebben a pillanatban történik meg a csoda és meglátod, amit talán eddig még nem tapasztaltál. Nyitva az ajtó: Van értelme a küzdésnek, a kitartásnak, van értelme még a legjelentéktelenebbnek, legkisebbnek látszó szolgálatnak is.

A második világháború végén történt, Gyökössy Endre könyvében írta le a történetet. Egy idős asszonyról írt, akinek alig volt néhány krumplija, hogy levest főzzön, de nem önmaga számára, bár ő is alig evett valamit, azok számára főzte a levest, akik még nála is sokkal szegényebbek. Ő meglátta a nyitott ajtót. De hogyan lehet mindig látni a nyitott ajtót, a lehetőséget az önzetlen cselekvésre, szolgálatra? Ha törekszel arra, hogy Jézus krisztust mindig  magad elé  engedd, akkor látod az ajtót,  akkor lesz erőd, lesz örömöd és akkor lesz igazi Karácsonyod.

A felolvasott rövid Igében a nyitott ajtónak van egy második jelentése is. Lukács Evangéliuma hosszabb igeszakaszában a vég előtti idők jellemzésére földrengésekről, járványokról, éhínségekről, és Jézusban hívők üldözéséről ír. Ha kinézünk a világba hallhatunk földrengésekről, a koronavírus járvány még itt van körülöttünk, sokan még ma is éheznek és a keresztényüldözés  néhány kontinensen  helyenként az ókori római birodalmat is meghaladó mértéket öltött. Soha nem szabad azonban elfelejtenünk a felsorolt jelek nem mondják el, mikor látja meg mindenki a második alkalommal földre jövő Krisztust.

Az Ige azonban figyelmeztet: A próbatételek ellenére is, készen állunk a második Adventre, Krisztus második eljövetelére? Ha készen állunk, akkor készen állunk, megérteni a nyitott ajtó második jelentését is: A Mennyország ajtaja nyitva a testvérszeretet lelkületével Krisztusban bízva, lélekben már itt a földön beléphetünk ezen az ajtón. amit, senki sem zárhat be előttünk. Krisztus pedig a körülményektől függetlenül  valóságosan, ma is ott van az élő hitű keresztyénekkel, keresztényekkel.

A világ, tülekedik, szorong, idegeskedik a legjobbat akarja mindenből. Számunkra azonban az Ige azt üzeni: örök élet van Krisztusban. Isten Szentlelke vezetésében ezért használjuk jól  földi életünknek idejét, hogy mások is, családtagjaink, ismerőseink is  mi magunk is Krisztussal  együtt lehessünk és  Krisztus által tapasztaljuk meg, nemcsak  Adventben az igazi szeretetközösséget. Ámen.

Advent II. Vasárnapja.

Lektió: Máté 1: 18 - 25

Textus: 20. vers.

Kedves Testvérek Advent második Vasárnapját ünneplő Gyülekezet!

Egyre többektől hallom, hogy náluk is megjelent a világjárvány. Most már nem távoli országok földrészek betegségéről van szó, hanem szeretteink ismerőseink otthonában, sőt akár saját otthonainkban is megtapasztalható valóságról. Sokan félnek. De egyikünk sem gondolta volna, hogy Advent 1. Vasárnapja után Református Templomainkban és itt Kistokajban is megszólalhat az Isten Igéje. Nem gondoltuk volna, hogy újra lesz lehetőségünk, hogy bár a távolságot megtartva Isten Igéjének szeretetkörében, Jézussal való közösségben egymással találkozzunk. A Templomajtók megnyíltak, azonban a szívünk még nem engedett fel a félelem szorításából. Isten azonban velünk van.

Advent első Vasárnapján az igei szolgálatban Lukács evangéliumában arról olvashattunk, hogy az igazi advent a karácsonyra való felkészülés akkor kezdődik, ha teljesen odaadjuk magunkat Istennek, ahogy Mária is tette. Múlt héten Advent csodája megvalósulásának kezdetét Mária személyén keresztül láttatta meg velünk Isten. Ma Mária Jegyese, József szemszögéből vizsgáljuk meg az eseményeket, amelyek megvilágítják számunkra, miért nem éljük át igazan ma az Adventi várakozás csodáját? Igénkben azt olvashattuk hogy József igaz ember volt, aki Isten törvényét tartotta élete tájékozódási pontjának. Mária a jegyese ő pedig mindig emlékezetébe tartotta, sőt biztos volt abban, hogy egy év próba után, amelyben Mária hűsége megmutatkozik, végre elkezdhetik közös életüket. József igazán szerette Máriát és amikor halott Mária áldott állapotáról, mély bánat ülte meg szívét.

Kedves Testvérek figyeljünk Józsefre, aki nyugtalan, tűnődik és töpreng, sokáig érleli önmagában a megoldást. S végre megszületik benne a döntés: Megkíméli Máriát attól, hogy ujjal mutogassanak rá, megmenti őt a törvény szerinti összetöretéstől. Megpróbálja a lehető legjobb döntést meghozni. Mert még mindig szereti, emberséges, de mégis csupán emberi döntést hoz: Titkon elbocsájtja, vagyis titokban, mintha a külvilág számára nem is történt volna semmi. József azonban ekkor még egy dolgot nem tud, a gyermek, akit Mária a szíve alatt hord Jézus, a szabadító, Immánuel Ő benne Isten népe megszabadulhat a bűn hatalmából.

Kedves honlapunkat olvasó testvéreim! Most, amikor számtalan nehézséggel küzdünk, hajlamosak vagyunk „túlgondolni" dolgainkat, gyötrődni egyébként jogos kérdések felett: Miből fogom kifizetni a kölcsönt? Milyen lesz a teszt eredménye, vagy a kórházi lelet? Mi lesz a gyermekemből, unokámból? Mi lesz a családommal. Ez a fajta gondolkodás, gyötrődés a Bibliát olvasó református ember számára sem idegen. Sokszor érezhetjük úgy, egyedül vagyunk.

Józsefnek álomban, minthogy megszabadult gondolatai sötét fellegétől, megláthatta Isten angyalát, aki megjelenítette magát József számára. A gyötrő gondolataira,  akkor kapott választ és világos útmutatást. Kedves testvérek, a sok emberi okoskodás, önmagunk lelki gyötrelmei és kérdéseinken való őrlődés sohasem hoznak megoldást. József mindent végig gondolt, az angyal útmutatása előtt mégsem volt békessége, mert még nem vehette figyelembe, az Istentől való iránymutatást, amely számunkra már az AtyaIsten túlcsorduló szeretetéből Jézus Krisztus kegyelméből a Szentlélekkel való közösségben megadja döntéseinkben a segítséget. A Mária szíve alatt hordozott Élet, az Isten Fia, a Szentlélek általi Szabadító Jézus, az övéivel van és őket sohasem hagyja el.

Kedves olvasónk, nem vagy egyedül a gondjaiddal. Mindig van egy harmadik lehetőség, még ha ezt az adott pillanatban nem is látod. Nem csak a rossz és az ember számára jónak tetsző lehetőség között választhatsz. Az első két út választása nem jó irányba viszi az embert. Nem ad igazi békességet. Csak a harmadik, az Isten Igéje és Szentlelke vezetésében meghozott döntés ad megfelelő jó választ, a sokszor még ki nem mondott kérdéseinkre, életünk kihívásaira, amellyel sok álmatlan éjszakát elhagyhatnánk. Amikor József felébredt, úgy tett ahogy az angyal mondta, hallgatott Isten szavára és a kiszabott egy év jegyesség, várakozás előtt magához vette Máriát és így előmozdíthatta Isten tervét. Kedves testvérem fedezd fel az Adventi Igénk szerinti második üzenetet: Miként tudsz előmozdítója lenni Isten Igéje megvalósulásának? Egyetlen módon, ha számolsz Isten jelenlétével minden kérdésedben és döntésedben és mikor meggyújtod az adventi koszorún a második gyertyát látni fogod ahogy egyre nagyobb lesz a fény, érzed a gondolataid is egyre fényesebb lesznek. Mert Isten útját választottad, ahol lelked ünneplőbe öltözhet és megtapasztalhatja az igazi békességet. Ámen.

Advent 1 vasárnapja: Lektió: Lukács Evangéliuma: 1, 26 - 38; olvasandó még: 1 Sámuel 1 - 3. Textus: Lukács 1, 38: „íme az Úr szolgálóleánya: történjék velem a te beszéded szerint!"

Kedves Advent 1. Vasárnapját ünneplő Gyülekezet!

Egy zűrzavaros korban élünk, de mi itt Kistokajban a magunk kisebb nagyobb feszültségei sérülése és fájdalmai között mégis békében élünk és amíg a covid világjárvány nem hálózta be mindennapjainkat, családjainkat zavartalanul élhettük életünket, gyakorolhattuk vallásunkat, járhattunk Templomba és élhettünk az Úrvacsorai jegyekkel is.

Most azonban nincsenek Istentiszteletek és most Advent 1. vasárnapján az Úrvacsora jegyeivel sem tudunk a már megszokott módon élni, ahogy ezt az elmúlt években megtehettük. Éppen ezért magányosaknak árváknak érezzük magunkat, elszigetelődve református testvéreinktől. Mégis, advent 1. vasárnapja van, 4 hét múlva Karácsony, amikor az emberiség egy tekintélyes része sajnos nem az egésze Jézus megszületésének ünnepére készülődik. Sokan így mondják „a szeretet ünnepe", de mégis ma már a világon egyre kevesebben kérdeznek rá az ünnep lényegére: Mikor kezdődött mindez, és hogyan lehet ma itt és most is minden zűrzavar, covid válság és káosz ellenére mégis igazi Adventünk, Karácsonyunk.

Mikor is kezdődött? A Biblia tanúbizonysága szerint Karácsonyi ünnepünknek, az Úr Jézus Krisztus testtélételének célját az emberiség legrosszabb döntésének a bűneset eseményének fájdalmas következményei között mutatja fel: „... Az asszony utóda a kígyó fejére tapos" Ádám és Éva büntetésében tehát mégis már ott a Kegyelem, az Ősevangéliumban már ott van az Örömhír: Lehet másként élni, nem kell az önzés, a szeretetlenség, és zűrzavar istenére a kígyóra, az ördögre hallgatni és mindig újra és újra Reményik Sándor költő evangélikus lelkész Kegyelem című versének sorait alapul véve „a lehetetlenség konok falán" nem kell újra és újra összetörni.

„A kishitű zárkózottság, vagy a sértődött duzzogás zsákutca. A céltalan sodródásod vagy csökönyös merev konokságod a mindent tagadó ősellenségnek a diadalmaskodása! A sátán a kezdettől fogva ugyanazt mondja: nem érdemes nem lehet, te képtelen vagy rá, és amúgy is, ez a világ semmit sem ér! Ő a helyben topogás a megfeneklett semmittevés hírnöke! De te ne állj meg! Van út a semmiből a végtelen felé!" Böjte Csaba ferences testvér szavai elgondolkodtatóak, mégis lehet számodra is egy új kezdet az idei advent ünnepe, de hogyan? Amikor még ünnepelnünk sem lehet - Kérdezhetnéd.

Kedves olvasó, vagy a telefonos igehirdetést hallgató testvérem, az Advent időszakának te is részese lehetsz, ha megérted Mária történetének üzenetét.

Máriát az angyal szeretettel üdvözli „üdvözlégy kegyelembe fogadott" a Bencés Katolikus Újszövetségben pedig így olvashatjuk: „üdvözlégy kegyelemmel teljes" A két féle magyar fordításban a közös szó: üdvözlégy, amit a görög eredetiben légy üdvözölve, légy jó kedvű jó egészségben jelentéssel adhatunk vissza. Isten tehát mielőtt bejelenti Mária szolgálatát e köszöntéssel fejezi ki, szeretetét az egyszerű szegénységben élő lánynak, pedig Mária mögött még nincs semmiféle érdem vagy vallásos teljesítmény vagy akár komoly és mély ószövetségi tanulmányok, csak az, amit édesanyjától megtanulhatott. Mert Mária érdem nélkül is benne van Isten tervében. Fontos feladat vár reá. Mária beleegyezése pedig nem számít?! - gondolhatják sokan. De, aki így gondolkodnak, azok sajnos teljesen félreértik az Ige üzenetét.

Még a nyár végén, gyermekünk évnyitó ünnepségén vehettem részt és a nyitó Istentiszteleten az Igét az ifjúsági lelkésznő, Sámuel 1 könyvéből a gyermek Sámuel történetét olvasta fel. A történetben a lelkész világossá tette, hogy a kis Sámuelért, Könyörögtek, elkérték őt Istentől, az életpályája előre adott volt és miután 5 éves korától elválasztották anyjától, Annától a Templomban élt. Mindeközben és Isten megszólításáig nem kérdezte meg Sámuelt soha senki: mit szeretnél? De miután Isten megszólítását Sámuel megérti: önként belülről szívéből elmondja a mondatot: „szólj Uram, mert hallja a Te szolgád" Ez az a mondat, amely az események elszenvedőjéből az események tevékeny résztvevőjévé tette. Mária pedig, mikor az angyal bejelenti az Úr jelenléte által te leszel az, aki által megtörténik a csoda: Isten Fia testté lesz, ő elhiszi, befogadja az Igét mert túl tekint személyes valóságán: „Íme az Úr szolgálóleánya" legyen az Úr akarata az én akaratommá is legyek Isten tervének én is aktív részese mert így van értelme kicsinynek látszó életemnek. Ezzel a csodával kezdődik el a mi Karácsonyi ünnepkörünk története is.

Mikor kezdődhet el a Te Advented? A reklámok a Black Friday időszakában, azt kérdést teszik fel benned: mi jó nekem? Ez a kérdés mérhetetlen távolságra visz Istentől! Tedd fel inkább azt a kérdést, mit szeretne ma Isten ezen a karácsonyon megmutatni: családjainknak, községünknek és személyesen nekem is és ekkor a második kérdésre is megkapod a választ: Hogyan lehet ma a covid idején igazi Advented? A kapott válasz pedig még ennél is tovább visz bennünket, személyünkről családunkra, családunkról gyülekezeteinkre, gyülekezetünkről egyházunkra és egyházainkról településünkre, országunkra egész keresztény, keresztyén közösségeinkre szerte a világon és az ember csak ekkor döbben rá az Ige titkára:

Mária történetének üzenetére, amit te is átélhetsz. Isten neked is jót akar, része vagy az Ő tervének. Megértheted, akkor lesz igazi Advented, ha Isten Igéje bennedd is megtapasztalt élő valósággá válik, ha elméleti vallást gyakorló kulturális keresztyénből Mária példáját megragadva benned az élő Isten Igéje testté, valóságos Istentől jött gondolatokká, szavakká, cselekedetekké születnek. Hogy lehet igazi Adventünk? Nem akkor ha a világjárvány miatt és személyes tragédiáink miatt keserűségeinkbe temetkezünk, vagy ha pusztán családunkba nézünk, mert a választ csak önmagadon túl tekintve lelheted meg, amikor hit által rádöbbensz, mint a kis Sámuel vagy mint Mária, hogy valami nálad sokkal nagyobbnak részese vagy, és ekkor lesz bizonyosságod a bizonytalanságban, lesz szereteted a szeretetlenségben lesz bátorságod a félelemben és ekkor hálás szívvel rádöbbensz: Mindent amire Istentől valójában szükségem van, már megkaptam és minden próba és fájdalom ellenére mégis hálatelt szívvel készülsz Karácsony ünnepére, úgy hogy Isten Szentlelke által Jézus általad ad kenyeret az éhezőnek és jó szót a csüggedteknek, mert Isten minden próbatételben minden örömben velünk van Ámen.